Աֆրինի գրաւումը բացատրելով, Թուրքիա հաւաստեց, թէ «խաղաղ բնակիչները ահաբեկիչներէ կþազատագրէ»։ Իրականութիւնը այն է, որ խաղաղ բնակիչները ջարդուեցան ու ռմբակոծումներու զոհ գացին, զանգուածաբար փախուստ տուին իրենց բնակավայրերէն, տուն ու ստացուածք ձգելով ետին։ Հալէպի կարգ մը շրջաններուն քանի մը տարի առաջ վիճակուած ահաւոր վիճակը կը կրկնուի Աֆրինի մէջ. Քեսապն ալ ճաշակած էր նոյն դառն պտուղէն…։ Սուրիոյ իշխանութեան հակադրուած կարգ մը սուրիացիներ իբրեւ գործակից ներկայացնելով, թուրքերուն առաջին գործը Աֆրինի մէջ եղաւ… կողոպուտ ու քանդում, խաղաղ բնակիչներու ահաբեկում, բնակավայրերու կործանում։ Հիմնական նպատա՞կը. մասնաւորաբար քիւրտ բնակիչները հեռացնել իրենց բնակավայրէն ու տիրանալ անոնց ստացուածքներուն, նաեւ Ալեքսանտրէթի նահանգին կրկնօրինակը իրականացնել Սուրիոյ հիւսիսային գօտիին մէջ։ Աֆրինի մէջ թրքական դրօշակի բարձրացումը լոկ ցուցական-զգացական արարք չէ, այլ կը մատնէ հող բռնագրաւելու եւ իւրացնելու հին ծրագիրը։